ב"ה

**מתי משלמים לקבלן?**

מבוסס על לקו"ש חכ"ט תצא ג'

עני מרוד פונה לאלוקים בקול בקשה ותחינה:"ריבונו של עולם, הרי אתה כל יכול ובלתי מוגבל. 1000 שנה – נחשבים אצלך ליום אחד ("כי אלף שנים בעיניך כיום אתמול"). אתה, ריבונו של עולם, שולט בכלכלה העולמית, ובשבילך כסף שווה כקליפת השום (כמ"ש:"לי הכסף ולי הזהב נאום ה') …

אם כן, בקשה "קטנה" לי אליך– תן לי ("רק") מליון דולר, זה אפילו לא כסף קטן"

 עונה לו אלוקים: אין בעיה, בקשתך התקבלה, תקבל את הכסף - "מחר"...

בפרשת השבוע, כי תצא, עוסקת התורה בשלל של מצוות. למעשה, זוהי הפרשה עם הכי הרבה מצוות בתורה [ 74 (!) במספר] מצוות עשה ומצוות לא תעשה, מצוות שבין אדם למקום ובין אדם לחבירו, מצוות שהן בגדר חוקים, עדות ומשפטים.מתוך כל המצוות האלו, בולטת מצוה אחת, שעשויה לעניין אותנו מאוד!

 אחד מיסודות ועיקרי תורת החסידות היא העובדה שאין מצווה, ולו הזניחה ביותר, אותה הקב"ה בעצמו אינו מקיים. "מה שהוא עושה, הוא אומר לישראל לשמור ולעשות-שנאמר:מגיד דבר**יו** ליעקב חוק**יו** ומשפט**יו** לישראל" (שמות רבה ל,ו) אם הקב"ה ציווה אותנו לשמור שבת, גם הוא שומר. ואם הוא רוצה שנניח תפילין, הרי שגם הוא מניח…

נשמע פשוט?! אלא, שלכאורה, קיימת מצווה בפרשתינו, אותה הקב"ה אינו מקיים…

 התורה דורשת מכל מעביד לשלם לפועליו **בזמן!** "ביומו תתן שכרו" פוסקת התורה, על המעסיק מוטלת החובה לשלם לפועל **מיד** עם גמר השכירות, בו ביום, ואילו הקב"ה מחכה עם פרעון תשלום השכר לבני ישראל הרבה יותר מיום…

 חז"ל אומרים על הפסוק "היום לעשותם" (עקב ז יא) ש"היום"הכוונה לעולם הזה, בעוד ש"מחר"

מתייחס לעולם הבא, ומשמעות הפסוק היא שקיום המצוות-עבודת בני ישראל- ("לעשותם") אמורה להעשות "היום", בעולם הזה, אבל את תשלום השכר נקבל רק "למחר" – לעתיד לבוא, וכמפורש במשנה (אבות ב,טז) "ודע מתן שכרן של צדיקים לעתיד לבוא". הייתכן שהקב"ה אינו מקיים את הציווי בתורתו "ביומו תתן שכרו"??

לפני שנדבר על 'מתי' בואו ונסביר את ה'מה'... מהו "השכר" אליו אנו מחכים? מהו ה"שכר" האמתי אותו מבטיח בורא העולם "לאוהביו ושומרי מצוותיו"?

כאן המקום להבהיר, שה"שכר" עליו אנו מדברים, אינו ה"שכר" הגשמי- לחם לאכול, בגד ללבוש, ומספיק מזומן לקניית מכוניות ספורט ו/או חופשות באיים המלדיביים. אמנם, התורה מבטיחה שגשוג כלכלי אדיר לעובדי ה' ומקיימי תורתו[[1]](#footnote-0) שאכן ינתן לאדם **"היום"-בעולם הזה** (הלוואי עלינו..) אבל, **לא זהו עיקר השכר**! הרמב"ם, בלשון הזהב שלו, מנסח את הדברים כך (תשובה ט,א):"והבטיחנו בתורה, שאם נעשה אותה בשמחה.. שיסיר ממנו כל הדברים **המונעים אותנו מלעשותה** כגון חולי ומלחמה.. וישפיע לנו כל הטובות **המחזיקות את ידינו לעשות התורה** כגון שובע ושלום וריבוי כסף וזהב". לדבריו, ריבוי הטובה הגשמית אינו בגדר "שכר", כי אם "שיפור תנאי עבודה"- כשם שמעסיק אמור לדאוג לתנאי עבודה נוחים לפועליו, כך גם הקב"ה אמור להעניק לנו שפע גשמי על מנת שנוכל לעבוד אותו בשמחה ובמנוחת הנפש. השכר עליו אנו מדברים, השכר האמיתי על קיום המצוות הוא השכר הרוחני, הטמיר והנעלם, אליו אנו נושאים את נפשנו.

בין גדולי ישראל הקדמונים קיימת מחלוקת בקשר לאותו שכר רוחני מיוחל. לפי הרמב"ם (תשובה פרק ח-ט, פיה"מ הקדמה לפרק חלק ועוד) עיקר השכר הוא "גן עדן"- הזמן בו הנשמה נפרדת מהגוף הגשמי ועולה למעלה להתענג על ה' בעונג אלקי אינסופי. זהו עונג מסוג אחר לגמרי, עונג עילאי שמילים לא יוכלו להכיל ומשפטים לא יוכלו להסביר - "עין **לא ראתה,** אלקים זולתך-ייעשה **למחכה לו**" - נחכה, נזכה נרגיש ונראה!

לפי שיטה זו, ניתן היה לתרץ שהקב"ה אכן משלם בזמן, בו ביום! לפועל הנשכר לעבודה על בסיס יומי ("שכיר יום")נדרש המעביד לשלם באותו יום. אך במקרה של שכיר הנשכר לתקופה ארוכה יותר (שבוע, חודש, שנה וכו') ההלכה היא שהוא מקבל את שכרו בתום תקופת השכירות, כאשר הוא משתחרר מהמחויבות לבעל הבית.

בני ישראל מחויבים לעבוד את ה' כל ימי חייהם – תקופת 'שכירותם', למעשה, אינה תמה עד לאחר מאה ועשרים, בזמן הפטירה, ואז **מיד**  מקבלת הנשמה את שכרה – בגן עדן!

תורת החסידות, לעומת זאת, פוסקת כשיטת הרמב"ן (שער הגמול בסופו) הסובר ש"גן עדן" זוהי, סך הכל, תחנת ביניים לנשמה, מקום לעצור להתרענן לפני שמגיעים ליעד האמיתי והסופי- תחיית המתים. **רק אז**, כשהנשמה מלובשת בגוף גשמי, נקבל את 'תלוש המשכורת' על העבודה. לדבריו, עובר זמן רב (לצערינו..)בין 'העבודה' ל'שכר', הייתכן??

תורת החסידות, כמו תמיד, נותנת לנו פרספקטיבה הרבה יותר רחבה ומשמעותית על הקשר ביננו לבין "המעסיק"-ה' אלוקי ישראל. בני ישראל אינם "שכירים", פועלים גרידא. אנשים פרטיים שקיבלו עבודה ליום, שבוע, חודש, שנה או יותר. בני ישראל הם "קבלנים"- הם, ככלל, קיבלו על עצמם משימה, להוריד את השכינה מטה ולהכין לבורא "דירה בתחתונים". ההלכה היא ש"קבלן" אינו מקבל שכר יומי, שבועי או חודשי, הוא מקבל את שכרו **בסיום העבודה**, לאחר שהמלאכה כולה הסתיימה.עבודת ה' אינה "שכירות" פרטית בפני עצמה, המסתיימת לאחר 'מאה ועשרים', אלא היא חלק מ"קבלנות" אחת גדולה הכוללת את עבודתם של כל ישראל במשך כל הדורות! הקב"ה הפקיד את העולם בידיהם של עם ישראל כדי שאלו יעשו לו ממנו 'דירה'.לאור האמור נמצא, שהשכר שיינתן בעולם הבא, לאחר ביאת המשיח ותחיית המתים – הוא "ביומו"- תשלום כללי לכל ישראל כאחד **מייד לאחר סיום** עבודת הקבלנות של עשיית העולם לדירה לה'.

 יתר על כן, כל אחד ואחת מעם ישראל הוא "שותף" עם הקב"ה במעשה בראשית. אנחנו חלק בלתי נפרד מ'המשקיע' וה'יזם', ולכן אנחנו בעצם **לא מקבלים שכר**, כי אם נוטלים נתח שמן ועסיסי מהרווחים האדירים ואינסופיים שיושגו כתוצאה מההשקעה שלנו (ושל הקב"ה) בעולם!

כמו ששותף אמיתי, מקבל את חלקו רק בסוף, כשההשקעה מיצעה את עצמה, ככה גם בקשר אלינו, אנחנו לא רוצים (רק) כמה פרוטות זעומות, כי אם את הגילוי האלוקי הגדול והנכסף- בגאולה האמיתית והשלימה!

אז, בואו וניטול חלק פעיל, בתור קבלן ושותף, ולא רק בתור פועל זוטר, בהבאת הגאולה וזירוז תחיית המתים, על ידי הוספה בתורה, עבודה וגמילות חסדים (בעיקר, בימי חודש אלול בו אנו נמצאים).

ונסיים בסיפור: באחד ממעמדי חלוקת הדולרים בימי ראשון, הגיע יהודי לרבי, ובקשה בפיו.

"רבי, רצוני לעשות אותך שותף בעסק שלי, כהוקרה על כל עבודתך למען עם ישראל. אני רוצה להגיש לך במתנה את המפתחות לעסק, כראיה שאני מתכוון ברצינות"

אותו יהודי, אף שהיה יהודי חם ולבבי מאוד, בעל רגש חזק לרבי ולשלוחיו, עדיין לא היה שומר תומ"צ, וחנותו היה פתוחה בימי שבת וחג.

הרבי חייך וענה "אם אני שותף בעסק, והמפתחות אצלי...אני מוכן להחזיר לך את המפתחות מיום ראשון עד יום שישי, אבל, בימי שבת וחג, המפתחות (החנות והעסק) שלי!"

מאותו יום, החל אותו יהודי לשמור שבת!

שבת שלום!

1. "אם בחוקותי תלכו וגו' – ונתתי גשמיכם בעיתם" (ריש פרשת בחוקותי) "והיה אם שמוע תשמעו – ונתתי מטר ארצכם בעיתו וגו'" (עקב יא יג-יד). [↑](#footnote-ref-0)